BODOLAND रादाब – बिजनी, 18 जुन : चिरां जिल्लायाव कभिड पजिटिभनि अनजिमाया खमायनायनि सोलाय बांसिनदोंसो। जाय समाव कर’नाजों साग्लोब जानाय सुबुंनि अनजिमाया खमायनायनि थाखाय राइजो सरकारआ होनाय गोदान SOP बादियै चिरां जिल्लायाबो माखासे रेहाय मोनदोंमोन। नाथाय चिरां जिल्लायाव थांनाय साननैसोनिफ्रायनो कभिड पजिटिभनि अनजिमाया खमायनायनि सोलाय सानफा एफा बांसिनदोंसो। जिल्लानि सावस्रि बिफाननिफ्राय मिथिहोनाय बादिब्ला चिरां जिल्लायाव सक्रुबारखालि सानसेयावनो सा 40 कभिड पजिटिभ मोननाय जादों। बेखौ लानानै जिल्लायाव कभिड पजिटिभनि अनजिमाया गासै सा 1473 जाहैबाय। बिफाननिफ्राय मिथि होबावनाय बादिब्ला चिरां जिल्लायाव सक्रुबारसिमाव सा 175 एक्टिभ केसाव दं।